Analýza hospodárenia osobitného účtu Ministerstva vnútra Slovenskej republiky
 do roku 2020

	Ministerstvo vnútra Slovenskej republiky (ďalej len „MV SR“) pri vypracovávaní analýzy hospodárenia osobitného účtu si určilo údaje z  roku 2004  ako bázické pre modelové výpočty možného vývoja bilancie osobitného účtu do roku 2020.

Minister vnútra SR schválil na rok 2004 návrh osobitného účtu v nasledujúcom rozsahu:

plánované príjmy celkom .................................. 1 419 538 tis. Sk,
plánované výdavky celkom ............................... 1 944 805 tis. Sk,
rozdiel (dotácia) ...  ..........................................   - 525 267 tis. Sk,

s tým, že požadované dokrytie bolo riešené z nevyčerpaných mzdových prostriedkov z dôvodu nenaplnenia početných stavov policajtov (cca 1 400 osôb) v roku 2004. Ďalšie prostriedky na dokrytie osobitného účtu vo výške  16 500 tis. Sk boli účelovo vyčlenené  na základe uznesenia vlády SR č. 833/2004.

	Skutočné príjmy osobitného účtu   v roku 2004 boli 1 476 804 911,05 Sk, výdavky osobitného účtu v roku 2004 boli 2 071 193 564,53 Sk. Na dokrytie rozdielu medzi príjmami a výdavkami osobitného účtu  v roku 2004 poskytlo MV SR dotáciu v celkovej výške   594 489 196,48 Sk a z osobitného účtu bolo  Ministerstvu práce, sociálnych vecí a rodiny SR vrátených 100 543,- Sk.

Na výšku príjmov a výdavkov osobitného účtu v roku 2004 mali vplyv predovšetkým  tieto skutočnosti :

- legislatívna    zmena    od   1.1.2004  (zníženie   percentuálnej   výšky   odvodov   poistného 
  z  32,802 % na 29,6  %), 
- zvýšená odchodovosť zo služobného pomeru tých policajtov, ktorí mali vyššie platy (a teda aj odvody z nich) než  mladí policajti, ktorí nastúpili do služobného pomeru v priebehu roka 2004. 

	Napriek uvedeným faktorom je treba konštatovať, že skutočné plnenie príjmov a výdavkov sa v roku 2004 v zásade zhodovalo s plánovanými príjmami a výdavkami, pričom potreba dotácie osobitného účtu z rozpočtu MV SR bola oproti predpokladu  vyššia o 69,2 mil. Sk. 

	Na základe nepriaznivého vývoja osobitného účtu minister vnútra SR inicioval v súčinnosti s ministrom obrany SR vypracovanie návrhu novely zákona č. 328/2002 Z. z. o sociálnom zabezpečení policajtov a vojakov v znení neskorších predpisov (ďalej len „zákon č. 328/2002 Z. z.“) s cieľom zníženia výdavkovej a zvýšenia príjmovej časti osobitného účtu, a to úpravou niektorých dávok a zavedením poistného na zabezpečenie policajtov výsluhovým príspevkom (ako ekvivalent zabezpečenia v nezamestnanosti). Účinky týchto opatrení sa po prvýkrát prejavia už v roku 2005. 

Navrhnutá novela bola schválená ako  zákon č. 732/2004  Z. z. ktorým sa mení a dopĺňa zákon č. 328/2002 Z. z. o sociálnom zabezpečení policajtov a vojakov a doplnení niektorých zákonov v znení neskorších predpisov a o zmene a doplnení niektorých zákonov, ktorý nadobudol účinnosť 1. januára 2005. 
	
         Aktuálny stav poberateľov opakujúcich sa dávok výsluhového a dôchodkového zabezpečenia k 31. 12. 2004  bol 13 715  osôb. Týmto osobám sa vyplácajú:

-	výsluhový príspevok,
-	výsluhový dôchodok,
-	invalidný výsluhový dôchodok,
-	vdovský výsluhový dôchodok,
-	vdovecký výsluhový dôchodok,
-	sirotský výsluhový dôchodok,
-	odchodné,
-	starobný dôchodok,
-	invalidný dôchodok,
-	vdovský dôchodok,
-	vdovecký dôchodok,
-	sirotský dôchodok,
-	dôchodok manželky.

Ďalej sa z osobitného účtu vyplácajú dávky nemocenského zabezpečenia aktívnym príslušníkom Policajného zboru (ďalej len „PZ“) a uhrádzajú sa čiastočné náklady niektorých služieb sociálneho zabezpečenia poskytované príslušníkom PZ, poberateľom dôchodkov a rodinným príslušníkom týchto osôb.

	Na vývoj financovania sociálneho zabezpečenia príslušníkov PZ, bývalých príslušníkov PZ a ich rodinných príslušníkov podľa zákona budú mať rozhodujúci vplyv tieto faktory:

a)	vývoj výšky služobných príjmov a v dôsledku toho aj vývoj výšky poistného odvádzaného príslušníkmi PZ a ich zamestnávateľom na osobitný účet,
b)	vývoj početného stavu aktívnych príslušníkov PZ ,
c)	vývoj vekovej štruktúry príslušníkov PZ a počty príslušníkov PZ končiacich  služobný pomer v jednotlivých rokoch,
d)	stabilita zákonnej úpravy ovplyvňujúca motiváciu príslušníkov PZ k zotrvaniu v služobnom pomere,
e)	vývoj úmrtnosti poberateľov dávok dôchodkového a výsluhového zabezpečenia,
f)	valorizácia výsluhových a dôchodkových dávok.

K bodu a)

	Z údajov poskytnutých Ministerstvom financií SR k rastu nominálnej mzdy vyplýva, že v rokoch 2006 až 2020 sa budú nominálne mzdy zvyšovať ročne v rozpätí 5,7 až 6,5 %. 

Zvýšenie služobných príjmov bude mať vplyv aj na výdavky  osobitného účtu z dôvodu zvýšenia základu pre výpočet dávok.

Podrobnejšie údaje sú uvedené v prílohe č. l. Tieto údaje boli východiskom  pre výpočet výšky príjmov osobitného účtu v uvedenom období  (príloha č. 2).

K bodu b)

	Podľa predpokladov MV SR o napĺňaní početného stavu PZ sa bude celkový počet príslušníkov PZ v rokoch 2005 až 2013 postupne zvyšovať zo súčasného stavu 20 529  osôb až na konečný stav cca 21 316 a tento počet bude až do roku 2020 stabilizovaný. Z hľadiska príjmovej stránky osobitného účtu je treba uviesť, že tento vývoj bude mať za dôsledok zvyšovanie príjmov osobitného účtu z dôvodu zvýšeného odvodu poistného. Podrobnejšie údaje sú uvedené v tabuľke č. 3. 

K bodu c)

	Z údajov o vekovej štruktúre príslušníkov PZ vyplýva, že najpočetnejšou skupinou je veková skupina v rozmedzí 25 až 35 rokov, pričom podľa odslúžených rokov služby tvoria najväčšiu skupinu tí príslušníci PZ, ktorí sú v služobnom pomere 10 až 14 rokov. Z uvedených údajov vyplýva, že v najbližších piatich rokoch bude vzrastať počet potencionálnych poberateľov výsluhového dôchodku tejto vekovej skupiny. Je však nutné zdôrazniť, že by išlo o poberateľov s najnižšou výmerou výsluhového dôchodku. Súčasne je treba uviesť, že počet policajtov vo veku nad 35 rokov výrazne s postupujúcim vekom klesá a rovnako tiež, že počet príslušníkov PZ, ktorí sú v služobnom pomere 15 a viac rokov je výrazne nižší, ako počet príslušníkov PZ s výkonom služby do 15 rokov. Vychádzajúc z uvedeného bol použitý model pomeru priznaných dávok výsluhového zabezpečenia 20 % výsluhových príspevkov a 80 % výsluhových dôchodkov.

	Bližšie údaje o vekovej štruktúre príslušníkov PZ  a počtoch rokov služby, ktorú vykonali k 31. 12. 2004 sa nachádzajú v prílohách č. 4 a č. 5.

K bodu d)

	Nevyhnutným predpokladom pre personálnu stabilizáciu príslušníkov PZ je okrem iného dosiahnutá úroveň a stabilita ich systému sociálneho zabezpečenia, predovšetkým po skončení služobného pomeru. Zhoršenie úrovne sociálneho zabezpečenia by mohlo mať za dôsledok zvýšenú odchodovosť zo služobného pomeru, čo by malo negatívny vplyv na príjmovú časť osobitného účtu  (zníženie príjmov z poistného) ako aj na výdavkovú časť osobitného účtu (zvýšenie výdavkov na dávky výsluhového zabezpečenia).

K bodu e)

	Podľa dlhodobo sledovaných údajov tvorí priemerná miera úmrtnosti poberateľov dávok dôchodkového a výsluhového zabezpečenia v rezorte MV SR 2,5 % ročne. Pre objektívnosť je potrebné uviesť, že spravidla ide o vekovo najstarších dôchodcov s najnižšou priemernou mierou vyplácaných dôchodkov. Uvedená skutočnosť bola zohľadnená ako determinujúci faktor pri výpočte výdavkov z osobitného účtu.

K bodu f)

	Výpočet valorizácie priznaných dôchodkov z dôchodkového a výsluhového zabezpečenia policajtov bol vykonaný podľa neoficiálneho odporúčania Inštitútu finančnej politiky Ministerstva financií SR zo dňa 2. 3. 2005 (príloha č. 6). 

Záver

	Zníženie potreby dotácie osobitného účtu z rozpočtu MV SR v roku 2006 vyplynulo z dôsledkov prijatej novely zákona 328/2002 Z. z., a to predovšetkým:

-	zvýšením príjmovej časti osobitného účtu v dôsledku odvodov z ďalších služobných       platov  (cca 280 mil.),
-	zavedením inštitútu poistného na výsluhový príspevok (cca 25 mil.),
-	znížením výdavkovej časti osobitného účtu z dôvodu vyplácania nemocenských dávok za prvých 10 dní PN z rozpočtových prostriedkov (cca 60 mil.),
-	presun výplaty dávok výsluhového zabezpečenia bývalých vojakov vojsk MV SR k Ministerstvu obrany SR  (cca 90 mil.).

	Z dlhodobého hľadiska  treba predpokladať, že osobitný účet MV SR bude v rokoch 2005 až 2020 trvalo deficitný v rozmedzí cca 185 mil. až 560 mil. Sk ročne. V tejto súvislosti je však nutné zdôrazniť, že príjmová stránka osobitného účtu je v rozhodujúcej miere ovplyvnená skutočnosťou, že odvádzané poistné sa v zásade vymeriava podľa všeobecného (civilného) modelu, ktorý je prijatý na kompenzáciu štandartných sociálnych situácií (staroba, invalidita, strata živiteľa). Na druhej strane sa však z osobitného účtu MV SR vyplácajú aj dávky, ktoré nie sú súčasťou všeobecného systému ( výsluhový príspevok, výsluhový dôchodok, odchodné, úmrtné) a ktoré kompenzujú špecifické negatívne sociálne dopady výkonu služby v PZ (zvýšená zdravotná rizikovosť, strata kvalifikácie, strata zamestnania). Tieto situácie boli pred účinnosťou zákona  č. 328/2002 Z. z. kompenzované priamo z rozpočtu MV SR, pričom sa ale prebytky osobitného účtu používaného na výplatu „štandardných“ dôchodkov odvádzali každoročne do štátneho rozpočtu. Z hľadiska ekonomického je racionálne pokračovať v sociálnom zabezpečení príslušníkov PZ, bývalých príslušníkov PZ a ich rodinných príslušníkov podľa súčasnej platnej právnej úpravy s garanciou stabilizácie existujúceho systému.